'ไบเดน' เยือนพื้นที่ประสบภัยพายุทอร์นาโดในรัฐเคนตักกี 
At least 88 people died when strong storms spawned tornadoes in five states
เจ้าหน้าที่ส่วนท้องถิ่นรัฐเคนตักกีได้บรรยายสรุปสถานการณ์และความคืบหน้าของภารกิจกู้ภัยให้ประธานาธิบดีไบเดนรับทราบ ระหว่างการเยือนเมืองเมย์ฟิลด์และเมืองดอว์สัน สปริงส์ ซึ่งเป็นสองเมืองที่ได้รับผลกระทบหนักที่สุดจากพายุทอร์นาโดเมื่อวันศุกร์และวันเสาร์ที่ผ่านมา จนถึงขณะนี้พบผู้เสียชีวิตแล้วอย่างน้อย 88 ราย ในจำนวนนี้ 74 รายอยู่ในรัฐเคนตักกี ขณะที่ยังมีผู้สูญหายอีกมากกว่า 100 คน และมีประชาชนที่ไร้บ้านอีกหลายพันคน ประธานาธิบดีไบเดนให้สัญญาว่า จะจัดสรรงบประมาณฉุกเฉินจากรัฐบาลกลางเพื่อช่วยเหลือชุมชนต่าง ๆ ในการฟื้นฟูจากความเสียหาย นอกจากรัฐเคนตักกีแล้ว พายุทอร์นาโดรวมมากกว่า 30 ลูกยังได้พัดถล่มรัฐใกล้เคียงอื่น ๆ รวมทั้งรัฐเทนเนสซี อิลลินอยล์ อาร์คันซอ และมิสซูรี เมื่อสุดสัปดาห์ การเยือนรัฐเคนตักกีในวันพุธถือเป็นครั้งที่ 5 ในรอบ 11 เดือนที่ประธานาธิบดีไบเดนเดินทางเยือนพื้นที่ประสบภัยธรรมชาติต่าง ๆ ในอเมริกาในปีนี้ ซึ่งเชื่อว่าส่วนหนึ่งเป็นผลมาจากการเปลี่ยนแปลงของสภาพภูมิอากาศโลก ปกติแล้วพายุทอร์นาโดลูกใหญ่เช่นนี้มักไม่ค่อยเกิดขึ้นในช่วงที่อากาศเย็นจัดในเดือนธันวาคม ซึ่งทางหน่วยงานด้านอุตุนิยมวิทยาประเมินว่า อากาศที่อบอุ่นกว่าปกติประกอบกับอุณหภูมิของน้ำทะเลที่อุ่นขึ้นในอ่าวเม็กซิโก คือปัจจัยหนึ่งที่ทำให้เกิดพายุรุนแรงในครั้งนี้